# Maria Assumpció Codina i Gubianes

Maria Assumpció Codina i Gubianes, o Assumpta, (Breda?, 2 de gener del 1943-) és compositora, pianista i professora de música.
Rebé les primeres lliçons de música del seu pare, i les continuà al Conservatori Superior Municipal de Música de Barcelona amb mestres com Joan Dotras (piano), Margarida Alfonso, Lluís Maria Millet, Joaquim Zamacois (harmonia), Joan Pich i Santasusana (contrapunt), Josep Poch, Joan Massià i Xavier Montsalvatge (composició i instrumentació). Es dedicà a l'ensenyament, i fou professora de composició (i sotsdirectora 1985/1986) del Conservatori Superior Municipal de Barcelona, així com ensenyà al Conservatori de Música de Badalona i a l'"Acadèmia Ars Nova" de Maria Canals, a Barcelona. També fou professora a l'Escola Música Casp (dels jesuïtes).
A mitjans dels anys 80, i juntament amb Josep Castanyer (impulsor), Jaume Cabra i la pianista Maria Dolors Campeny, començà a organitzar les "Vesprades Musicals" (1984-2004) i el "Nadalenc Musical Jove" (1987-2002), a Breda. Assumpta Codina també promogué el "Concert al pati de l'Abadia" (1992) i al "I Stage de Música a Breda" (juliol del 1995). Tocà a l'espectacle Teatre i Músics a l'Abadia del projecte Breda. Mil anys, mil històries! (2012). Ha format part del jurat del Concurs Internacional de Música Maria Canals i del concurs internacional de piano "Agropoli" de Salern (1990-1998).
Ha compost cançons, peces instrumentals de música de cambra i sardanes. Guanyà un premi de la Fundació Francesc Basil i el 27 de setembre del 1996 va rebre el reconeixement de Breda en el "Sopar homenatge als bredencs distingits" per la seva aportació a les "Vesprades musicals", "El nadalenc musical jove" i l'"Estage Musical".

## Obres

Selecció
* Abanico para acá... (1975), havanera per a cor
* Aquarel·la (1980-1987), per a guitarra
* Blau-verd (1992), música de ballet per a cobla
* Caprici (1994)
* Caprici (1983), per a acordió coescrita amb José Manuel García Pérez
* Himne de la Unió Esportiva Breda (1997), per a cor i orquestra de cambra
* L'horitzó i la nit (1983), per a veu i quartet de corda
* Selene, per a quartet de saxòfons
* U.I.É. (1989), per a guitarra, encàrrec de l'UNICEF

### Sardanes

* La bassa del molí (1994)
* Bessones boniques
* Gaserans, enregistrada
* Laia estimada (2008)
* Sons d'albada
* Sardana dedicada a les puntaires de Breda (2014), amb lletra de Maria Sarsanach

## Referències

* ↑ «Codina i Gubianes, Maria Assumpció». Músics per la Cobla. [Consulta: 5 desembre 2020].
* ↑ «Els músics de Breda, a la Viquibrèdia». El Taller de Breda. [Consulta: 1r juny 2014].
* 1 2 «Memòria d'activitats de l"Associació de veïns vilatans de Breda"». Arxivat de l'original el 2017-01-03. [Consulta: 1r juny 2014].
* ↑ «Maria Assumpció Codina i Gubianes, al web "Músics per la cobla"». [Consulta: 1r juny 2014].
* ↑ Barcons, Josep «Escola Música Casp». Casp 25, núm. 385, 11-2012, pàg. 3.
* ↑ «Teatre i Músics a l'Abadia, al web del Taller de Músics de Breda». [Consulta: 1r juny 2014].
* ↑ 60è. Concurs Internacional de Música Maria Canals. Programa general. 22 març - 03 abril 2014. Barcelona: Associació del Concurs Internacional de Música Maria Canals, 2014, p. 15. Arxivat 3 de març 2016 a Wayback Machine.
* ↑ No surt en la llista de premiats del Memorial Francesc Basil
* ↑ «María Assumpta Codina Gubianes, al web "Donne in musica"» (en anglès). [Consulta: 1r juny 2014].
* ↑ «Assumpta Codina, al web fugarolas.net». [Consulta: 1r juny 2014].
* ↑ «Assumpta Codina, al web "Boig per la sardana"». [Consulta: 1r juny 2014].
* ↑ Festa de l'Ajust 10 i 11 de maig [programa de mà]. Breda: Ajuntament de Breda, 2014.

## Bibliografia

* Álvarez Cañibano, Antonio (i altres). Compositoras españolas : la creación musical femenina desde la Edad Media hasta la actualidad. Madrid: Ministerio de Cultura - Centro de Documentación de Música y Danza, 2008. ISBN 978-84-87731-67-9.
* Associació Catalana de Compositors. Llibre per a guitarra. Barcelona: Clivis, 1992. ISBN 848592729X.
* Coll, Jaume. Breda, històrica i actual. Barcelona: Montblanc, 1971 (Col·lecció de monografies locals. Sèrie B. Història, 3).